Երեկոյի խանդավառութիւնը, Հայրենիքից հրաւիրւած «Արեւիկ» նւագախմբի տիրապետող երաժշտութեամբ եւ ուրախ մթնոլորտի բերումով իր գագաթնակէտին էր հասել, երբ հատւեց նաեւ յատկապէս պատրաստւած տորթը: Ապա, Ատրպատականի Հայոց Թեմի Առաջնորդ՝ Գրիգոր Սրբազան բեմ հրաւիրւելով իր գնահատանքի ու օրհնութեան պատգամը փոխանցեց ներկաներին: Սրբազան Հայրը մի քանի մատնանշումներ կատարեց, հանդիսականներին ներկայացնելով Հիւսիսային Իրանահայութեան պատմական Թեմի առօրեան. «Փոքրաթիւ բայց ուժական այս Թեմը, ներքին եւ արտաքին կրակով բորբոքած հնոցում թրծւած աղիւս է, որ ինչքան էլ մուրճի հարւածներ ստանայ՝ չի փշրւիր», ասաց Սրբազանը, ակնարկելով Ատրպատականցի հայի անընկճելի կամքին եւ դիմադրողականութեանը: Նա իր բարձր գնահատանքը յայտնեց Հ.Մ.Ա.Կ.ի կենտրոնական վարչութեան եւ յատկապէս Թաւրիզի մասնաճիւղին, Թեմից ներս հայ երիտասարդութեան համար ջերմ ու տոհմիկ տուն լինելու մեծ ներդրումի համար: Սրբազանը յատկապէս ասաց. «Արարատ»-ը իր բոլոր մասնաճիւղերով, փայլուն մի համաստեղութիւն է մեր Իրանահայութեան երկնակամարում, որը իր արծաթափայլ պսպղուն շողերով լուսաւորում է կեանքին նոր բացւող մեր երիտասարդութեան ուղին: Իր խօսքի աւարտին, Սրբազան Հայրը բարձր գնահատեց Թաւրիզահայ Աբրահամեան ընտանիքի ջանադիր աշխատանքը, կանգուն պահելու Հ.Մ.Ա.Կ.-ի Թաւրիզի մասնաճիւղը, անունով յիշելով Հենրիկ եւ Նժդիկ եղբայրներին, եւ նրանց ծնողներին, որոնք «իրենց աչքի նման ուշադիր են այս Մասնաճիւղի պահպանմանը», ասաց Սրբազանը: